C 117/22
FI
Euroopan unionin virallinen lehti
11.3.2022
Tiistai 14. syyskuuta 2021
14. painottaa, että vuoropuhelu kansalaisten kanssa on perustavanlaatuinen osatekijä läheisyyden luomisessa ja yhteyksien rakentamisessa syrjäisimpien alueiden ja EU:n toimielinten välillä; kehottaa tässä yhteydessä komissiota tehostamaan vuoropuhelua erityisesti syrjäisimmillä alueilla; 15. kehottaa komissiota osallistumaan sellaisen syrjäisimpiä alueita koskevan uuden strategian laatimiseen syrjäisimpien alueiden kanssa, joka vastaa paikallista todellisuutta ja tarpeita, jossa otetaan huomioon Euroopan parlamentin suositukset ja joka perustuu erityispiirteiden kunnioittamiseen, saavutettujen tulosten vakiinnuttamiseen ja olemassa olevien järjestelyjen optimointiin, innovointiin ja syrjäisimpien alueiden hyödyntämiseen ”ratkaisujen alueina”; 16. suosittaa, että tätä uutta strategista kumppanuutta varten laaditaan todellinen toimintasuunnitelma, johon osallistuvat tärkeimmät sidosryhmät, muun muassa kansalliset, alue- ja paikallisviranomaiset, taloudelliset ja sosiaaliset toimijat, kansalaisyhteiskunta, akateeminen yhteisö ja kansalaisjärjestöt; 17. kehottaa panemaan uuden strategian ja sen toimintasuunnitelman täytäntöön mahdollisimman pian, jotta voidaan edistää syrjäisimpien alueiden taloudellista ja sosiaalista elpymistä;
OSASTO 2: Investoidaan ihmisarvoisiin työpaikkoihin, vahvistetaan solidaarisuutta ja toimitaan ensisijaisesti nuorison hyväksi 18. on tietoinen siitä, että syrjäisimmät alueet tarjoavat unionille mahdollisuuksia suunnitella pilottihankkeita sosioekonomisiin ja ilmastohaasteisiin vastaamiseksi, mutta tämä edellyttää kuitenkin rakenteellisiin haittoihin liittyvien viivästysten nopeampaa umpeenkuromista sekä näiden syrjäisestä sijainnista ja saaristoluonteesta johtuvien rakenteellisten haittojen kompensoimiseen käytettävien välineiden lujittamista ja turvaamista, sillä ne ovat välttämättömiä, jotta syrjäisimmät alueet voivat yhdentyä kaikin puolin ja tasavertaisesti EU:n alueeseen;
A. Solidaarisuuden vahvistaminen 19. kehottaa komissiota, jäsenvaltioita ja syrjäisimpiä alueita asettamaan köyhyyden, työttömyyden ja sosiaalisen syrjäytymisen torjunnan – myös vammaisten henkilöiden osalta – eurooppalaisen solidaarisuuden keskeiseksi tavoitteeksi samalla, kun investoidaan koulutukseen sekä tuleviin hankkeisiin, joissa keskitytään innovointiin, erityisesti sosiaaliseen innovointiin, uudelleenkoulutukseen ja monipuolistamiseen; 20. katsoo, että koheesiopolitiikassa olisi kiinnitettävä erityistä huomiota syrjäisimmillä alueilla eläviin naisiin ja että sillä olisi edistettävä sukupuolten tasa-arvoa ja sukupuolten tasa-arvoa koskevan EU:n strategian tehokasta täytäntöönpanoa syrjäisimmillä alueilla; 21. korostaa yhteisötalouden ja solidaarisen talouden keskeistä roolia syrjäisimmillä alueilla, sillä ne ovat alue- ja paikallisviranomaisten kumppaneita alueiden syrjäisestä sijainnista johtuvien rajoitteiden, köyhyyden ja sosiaalisen syrjäytymisen torjunnassa sekä työpaikkojen luomisessa ja aloitteiden kehittämisessä näillä alueilla EU:n eri strategioiden mukaisesti; kehottaa ottamaan tämän tilanteen huomioon Euroopan tasolla ja tarjoamaan kyseiselle voittoa tavoittelemattomalle sektorille mahdollisuuden saada suoraan EU:n tukia;
B.
Terveyden suojelu 22. painottaa, että syrjäisimmät alueet ovat erityispiirteidensä vuoksi alttiimpia maailmanlaajuisille ilmiöille, kuten covid-19-pandemialle; kehottaa sen vuoksi ottamaan opiksi kriisistä ja ottamaan huomioon syrjäisimpien alueiden erityistilanteen tämänkaltaisten tulevien ilmiöiden yhteydessä; 23. ehdottaa, että perustetaan tutkimuskeskus, joka keskittyy trooppisiin infektiotauteihin ja erityisesti syrjäisimmillä alueilla esiintyviin sairauksiin, kuten diabetekseen, lihavuuteen ja tiettyihin syöpiin, ja otetaan käyttöön riittävät varat terveydenhuollon puutteiden korjaamiseksi syrjäisimmillä alueilla; 24. kehottaa käynnistämään BEST-valmistelutoimen kaltaisen pilottihankkeen, jolla tuetaan lääkekasveja koskevaa työtä syrjäisimmillä alueilla;